Onsdag 4. januar stod Elling Å så højt, at borgerne i Elling nord for Frederikshavn frygtede endnu en oversvømmelse som den  i 2014, hvor nogle beboere oplevede at have 70 centimeter vand i deres huse. Det skrev TV2 Nord om onsdag. Ny minister giver håb Indtil nu har både Frederikshavn Kommune og borgerne i Elling klaget over, at staten ikke har taget ansvar, men det kan måske ændre sig nu. I et skriftligt svar til TV2 Nord skriver transportminister Thomas Danielsen (V) mandag: - Digerne holder heldigvis vandet væk fra boligerne, men jeg forstår godt usikkerheden, når vandet er så tæt på som de seneste dage. Det er nødvendigt at sikre, at danske byer er beskyttet mod de øgede vandmængder, vi forventer kommer med klimaforandringerne. Jeg går derfor gerne i dialog med Frederikshavns Kommune om sagen, så vi kan drøfte, hvad der kan gøres. Netop den melding fra transportministeren har også givet borgmesteren i Frederikshavn Kommune håb. - Jeg er rigtig glad for ministerens tilgang til det hele, da det er et godt udgangspunkt for en dialog, fortæller Birgit Stenbak Hansen (S), der også fortæller, at de to parter har aftalt et møde allerede. - Min sekretær har været i dialog med transportministerens sekretær, som besøger alle de danske kommuner, og vi har aftalt et møde her i januar, hvor han kommer til Frederikshavn Kommune. Se inslaget fra 4. januar herunder: Elling på dagsordenen Mens borgmesteren har flere ting på dagsordenen for det kommende møde, så er Elling også blandt diskussionsemnerne. - Den sidste regering sagde, at man ville komme med en national klimahandlingsplan, og den mangler vi, konstaterer Birgit Stenbak Hansen og fortsætter: - Det kunne være godt, at staten får forholdt sig til, hvordan deres stilling er både økonomisk og politisk i forhold til det her, når vi banker på, for vi har klimasikret og gjort det, vi skal, så nu er det statens tur. Skulle det kommende møde mellem de to parter ende med enighed omkring Ellings fremtid, så vil det være en lettelse for Birgit Stenbak Hansen. - Hvis staten tager det her på sig, så får vi det ud af det, at borgerne blive betrygget i, at både staten og kommunen tager ansvaret på sig. Det vil også spare Frederikshavn Kommune i at skulle ud at pumpe hele tiden, selvom vi selvfølgelig hele tiden vil blive ved med at holde øje.
Transportminister Thomas Danielsen (V) slår snart vejen forbi Frederikshavn Kommune.